Petra Nela

Recepty bez lepku a iných alergénov

Pečieme s Glutenfreesphere

Ukážka z elektronickej knihy

Táto kniha slúži výhradne pre informatívne účely. Žiadne informácie, ktoré sú v tejto knihe, neboli konzultované s lekárom alebo odborníkom. Informácie, recepty, rady a odporúčania v tejto knihe nie sú náhradou lekárskej diagnózy. V prípade nejasností sa poraďte so svojím lekárom. Autorka a vydavateľka tejto knihy nenesie zodpovednosť za využívanie informácií, receptov, rád a odporúčaní, ktoré sú obsahom tejto knihy a nenesie zodpovednosť za prípadné poškodenia.

Text © Petra Nela 2017

Recepty © Petra Nela 2017

Fotografie © Petra Nela 2017

Vydavateľ © Petra Nela 2017

Copyright © Petra Nela 2017

Webstránka: specialnavyziva.sk

Facebook: facebook.com/specialnavyziva

Instagram: instagram.com/specialnavyziva

Prvé vydanie

Všetky práva vyhradené.

Nijaká časť tejto publikácie sa nesmie reprodukovať, ukladať do informačných systémov ani rozširovať akýmkoľvek spôsobom, či už elektronicky, mechanicky, fotografickou reprodukciou alebo inými prostriedkami bez písomného súhlasu majiteľa autorských práv.

ISBN: 978-80-972557-8-7

Rady ako piecť s mojou knihou

Stalo sa vám už, že ste mali pocit, že hoci postupujete presne podľa receptu a použili ste presne tie isté suroviny, recept sa vám aj tak nepodaril? To, aby sa recept podaril, závisí od mnohých faktorov. Dokonca aj maličkosti ako značka múky, veľkosť vajíčka alebo veľkosť ovocia môžu spôsobiť rozdielny výsledok.

Pri mojich receptoch sa preto vždy snažím popísať všetko detailne, aby ste dosiahli čo najlepší výsledok. Každý jeden recept, ktorý tu nájdete, som najskôr vytvorila a potom sama niekoľkokrát pripravila, aby som vám mohla ponúknuť kompletné informácie.

V tejto knihe nájdete detaily a presné informácie, čo všetko môže spôsobiť zmenu alebo iný výsledok. Ak si prečítate všetky body, verím, že sa vám bude moja kniha ľahko používať a že sa vám recepty podaria.

1. Ako sú recepty písané

Ku každému receptu nájdete základné informácie, čo treba použiť, rozdelené suroviny, postup a tiež krátke poznámky, ktoré si treba pozrieť ešte pred prípravou. Ak objavíte hviezdičku, pozrite do poznámok, čo znamená.

2. Dve verzie receptov

Nájdete vždy 2 verzie každého receptu, i keď sa možno niektoré líšia len málo, každý recept má svoju špecifickú chuť a konzistenciu. Zvoľte si verziu, ktorá je pre vás vhodná.

3. Množstvo

V receptoch vždy nájdete množstvo v hrnčekoch, ale aj presnú váhu. Množstvo v hrnčekoch a lyžiciach je skôr orientačné. Najdôležitejšie je presné množstvo. Držte sa presného množstva aspoň pri prvých pokusoch a keď už niektorý recept budete poznať dokonale, napríklad akú má mať cesto hustotu a ako reaguje, môžete používať aj hrnčekové meranie.

Prečo niekde nájdete, že jedna polievková lyžica je 10 gramov a niekde, že to je 15 gramov? Jednoducho. I keď použijete odmerkovú lyžicu, tak nenaberiete vždy presne rovnaké množstvo a taktiež druhy múk sa veľmi líšia. Ak naberiem do polievkovej lyžice mandľovú múku, ktorá je nadýchaná a nie je pomletá úplne najemno, tak to bude iná váha, ako keď naberiem hladkú ryžovú múku. Preto bude najjednoduchšie začať s presnou váhou.

4. Druh cesta/miesenie cesta v kuchynskom robotovi alebo ručne

V každom recepte v poznámkach nájdete, aký je to druh cesta. Je to pre vašu predstavu, aby ste vedeli, asi akú konzistenciu má mať dané cesto, ktoré budete práve pripravovať.

- Tekuté: to je naozaj tekuté alebo liate cesto

- Riedke: je síce riedke, ale o niečo hustejšie, ako sú klasické liate cestá

- Lepkavé: niečo medzi riedkym a hustým, mazľavé cesto

- Lepkavá hustá zmes: väčšinou je to cesto, ktoré obsahuje veľa ovocia alebo zeleniny

- Husté lepkavé: moje najhustejšie cesto, ale nie je až také husté, aby sa dalo miesiť rukami

- Cesto na vaľkanie: všetky cestá v tejto knihe, ktoré treba vaľkať, sú vláčne, ale mierne lepivé

Všetky cestá, ktoré pripravujem v kuchynskom robotovi, pripravujem nasledovne: vajcia vždy šľahám na vysokej rýchlosti, ale hneď, ako pridám suché suroviny, už len na najnižšej rýchlosti. Stačí naozaj taká minútka, určite nie viac. Niektoré cestá síce treba miesiť aj 3 až 5 minút, ale nie tie, ktoré sú v tejto knihe.

Ak by ste cesto miesili v robotovi až príliš, nemusí pri pečení veľmi narásť. Kuchynský robot pomôže cesto prevzdušniť, ale nesmieme ho až príliš „prešľahať“. Ak budete cesto pripravovať ručne, použite habarku na vajcia, a keď pridáte suché suroviny, vymiešajte ho čo najlepšie stierkou.

Cestá na chlieb, ktoré sú v tejto knihe, som pripravila ručne. Ak by ste ich chceli pripraviť tiež v robotovi, zmiešajte všetky suché a mokré suroviny a vymiešajte maximálne na minútku.

5. Čistá váha

V mojich receptoch vždy uvádzam váhu hrubú, ale aj čistú. Čistá váha je to najdôležitejšie, pretože to je skutočné množstvo, ktoré ide priamo do receptu. Iná váha môže ovplyvniť výsledok, takže je dôležité použiť presné množstvo, ako je uvedené v recepte.

Načo uvádzam aj hrubú váhu? Je to orientačná váha, aby ste sa mali od čoho odraziť. Ak máte napríklad uvedené 4 jablká - 400 gramov a ošúpané, nastrúhané, vyžmýkané len 200 gramov, znamená to, že do receptu skutočne pôjde 200 gramov, ale nevieme, akú hrubú šupku odkrojíte a koľko šťavy sa zbavíte žmýkaním. Ak vám zostane napríklad iba 150 gramov, tak radšej ešte pridajte ďalšie jablko, aby ste dosiahli presnú čistú váhu, aká je uvedená v recepte. Aj rozdiel 50 gramov môže naozaj extrémne ovplyvniť výsledok receptu.

6. Rozmer foriem, plechov...

Pri každom recepte nájdete aj presný rozmer plechu alebo formy, ktorú som použila. Určite by som odporučila zvoliť ten istý rozmer a ak náhodou použijete iný rozmer, nezabudnite, že treba prispôsobiť aj čas pečenia. Pokiaľ by bol rozdiel naozaj veľký, môže to dokonca spôsobiť to, že recept sa vám vôbec nepodarí. Ak použijete otváraciu formu na pečenie, odporúčam vystlať ju papierom na pečenie.

7. Veľkosti košíčkov

V mojich receptoch nájdete tri rôzne veľkosti silikónových košíčkov a foriem na muffinky.

- Mini: to sú tie maličké, majú priemer 5 cm

- Medium: stredne veľké s priemerom 7 cm

- Jumbo: veľké s priemerom 9 cm

Určite by som odporučila použiť uvedenú veľkosť. Tak môžete dosiahnuť najlepší výsledok. Ak použijete inú veľkosť, zmení to dobu pečenia. Ak náhodou doma nemáte silikónové košíčky, nevadí, potom dobre vymastite a vysypte muffinovú formu a určite sa muffinky podaria, ale držte sa rozmerov, pokiaľ je to možné.

8. Vychladnutie

Hlavne pri receptoch bez vajec a vegánskych je extrémne dôležité nechať chlieb, koláče, muffinky dôkladne vychladnúť a až potom krájať, pretože tieto dobroty sú veľmi krehké. Vždy ich nechajte vychladnúť prikryté utierkou. Chlieb môžete dať na mriežku a potom prikryť utierkou.

9. Teplota v rúre

Tajomstvo teploty 175 stupňov. Určite si všimnete, že skoro všetky recepty pečiem pri teplote 175 stupňov. Moje niekoľkoročné skúsenosti ma priviedli k tomu, že táto teplota je najideálnejšia pri pečení bez lepku a iných alergénov. Špeciálne bezlepkové koláčiky a chlieb potrebujú iba miernu teplotu. Pri vyšších teplotách môžete skončiť s koláčikom, ktorý bude zhorený zvonka a nedopečený zvnútra. Samozrejme, niektoré recepty pripravujem aj pri inej teplote, ale v tejto knihe hrá hlavnú úlohu teplota 175 stupňov. Každý môj recept treba piecť na programe vrchný a spodný ohrev.

10. Úroveň pečenia

Každý recept pečiem v rúre na strednej mriežke a nikdy nie na dvoch úrovniach. Toto je tiež veľmi dôležité. Pokiaľ nemáte špeciálnu rúru na to určenú, na dvoch úrovniach piecť neodporúčam.

11. Typ rúry

Taktiež je veľmi dôležité, akú rúru doma používate. Ja používam elektrickú rúru, takže ak máte náhodou plynovú, teplotu treba nastaviť cca o 20 stupňov nižšiu. Napríklad 175 stupňov na mojej elektrickej bude iba 155 stupňov na vašej plynovej. Toto je len môj odhad, ale malo by to pomôcť.

12. Otváranie dvierok počas pečenia

Prvých 20 minút sa treba vyhnúť otváraniu rúry, pretože to môže spôsobiť spľasnutie cesta. Ak by ste chceli napríklad koláčik skontrolovať, počkajte si, až prejde prvých 20 minút pečenia. A ak dvierka otvoríte, tak len rýchlo, zbytočne ich nenechávajte otvorené. Pri niektorých cestách to naozaj veľmi prekáža.

13. Ako zabezpečiť vlhkosť pri pečení

Moju obľúbenú teplotu 175 stupňov ešte jemne zníži to, že pri každom jednom pečení na dno rúry dávam ohňovzdornú misku s 2 až 3 kockami ľadu. Prečo? Bezlepkové cestá potrebujú pomôcť s vlhkosťou a pár kociek ľadu tomu neuveriteľne pomôže. Preto to odporúčam pri každom bezlepkovom recepte. Do ohňovzdornej misky môžete dať aj vriacu vodu, ale to je skôr pomôcka na chrumkavosť, a tá je vhodnejšia pri pečení chleba, a nie koláčikoch.

14. Vaľkanie cesta

Pri bezlepkovom, bezvaječnom alebo vegánskom ceste to môže byť občas trošku náročnejšie. Určite ste sa stretli s radou použiť dva kusy papiera na pečenie a cesto vyvaľkať tak, že ho dáte medzi papier. Áno, je to jedna z možností, ale ja osobne nemám rada tento spôsob. Skôr preferujem cesto poprášiť múkou. Tiež veľmi záleží na technike vaľkania. Ja používam tenké kuchynské rukavice, cesto si najskôr jemne rukami roztlačím na dobre pomúčenú pracovnú plochu a pomúčim aj vrch cesta. Keď vaľkám, tak valček potiahnem raz na jednu stranu, potom zdvihnem a pokračujem na druhú stranu. Nikdy nevaľkám jedným ťahavým pohybom, pretože to je dôvod, prečo sa cesto často na valček prilepí. Cesto nedávam odležať do chladničky ani do mrazničky, pretože sa mi doposiaľ vždy podarilo každé rozvaľkať bez problémov. A verte či nie, i keď sa všade hovorí o tom, že odležanie hrá veľkú úlohu, moje skúsenosti sú naozaj iné. Ak neodhadnete čas, bude cesto príliš tuhé a začne sa možno aj rozpadávať. Ak je cesto veľmi krehké, môžete použiť nožík alebo naberačku na zákusky, a tak vykrojené sušienky prekladať na plech. Zvoľte si svoj obľúbený spôsob.

15. Teplota surovín

Izbová teplota surovín je nesmierne dôležitá. Ja mám na to jednoduchý trik. Ak použijem niečo z chladničky, tak to ponorím na pár minút do teplej vody. Napríklad jogurt, vajcia... Pozor, nie do horúcej.

16. Rastlinné mlieka

Kupované a domáce rastlinné mlieka. I keď som si začala tieto mlieka pripravovať sama, tak do receptov som použila kupované. Prečo? Jednoducho, nie každý si ich robí doma. Možno sa teraz čudujete, čo môže byť iné na kupovanom a domácom rastlinnom mlieku, teda okrem zloženia. Ale faktom je, že hustota môže byť iná, niektoré kupované rastlinné mlieka sú naozaj výrazne hustejšie ako tie domáce.

Ak chcete v mojom recepte použiť domáce mlieko, špeciálne ak by ste použili mandľové alebo z lieskových orieškov, ovplyvní to konzistenciu cesta. Ak chcete, môžete pridať štipku guarovej alebo xantánovej gumy. Niektoré recepty som otestovala aj s domácim mandľovým mliekom a dobrá správa je, že sa podarili, ale bol tam dosť rozdiel v konzistencii. Napríklad muffinky boli o niečo mazľavejšie a veľmi krehké.

17. Rastlinné smotany

Možno by ste neverili, ale rôzne značky sa naozaj veľmi líšia a dokonca ovplyvnia výsledok receptu. Výsledkom je iná farba, iná konzistencia a dokonca iná chuť. To sa týka hlavne chleba.

Ak by ste chceli dosiahnuť najlepší výsledok, tak musím potvrdiť, že najlepšia kokosová smotana na moje recepty je táto Cocomas kokosová smotana. Pri receptoch na chlieb neodporúčam kokosovú smotanu zameniť za ryžovú alebo inú rastlinnú smotanu, pretože by to zmenilo chuť, farbu aj konzistenciu.

V niektorých receptoch nájdete aj ryžovú smotanu, ale pri sladkom pečení zmena značky neurobila až taký rozdiel. Jednoznačne treba použiť smotanu, ktorá má krémovú konzistenciu.

18. Ovocie

V každom recepte, kde nájdete banány, odporúčam použiť zrelé. Ak by bolo treba použiť menej zrelý banán, tak o tom nájdete poznámku priamo v recepte, ale inak sa držte pravidla - keď banán, tak zrelý. Jablká sa dajú zameniť za hrušky a naopak. Ale dôležité je, aby hrušky neboli prezreté alebo príliš mäkké, skôr odporúčam zvoliť tvrdšie.

19. Sladidlá

V mojich receptoch používam len málo sladidiel, takže ak ste človek, ktorý miluje veľmi sladké, je možné, že si budete musieť pridať sladidlo. Je to na vás, ale verte mi, na všetko sa dá zvyknúť. Ja som si kedysi dávala 4 lyžičky bieleho cukru do jednej kávy a zvykla som si aj na moje nové zmeny a teraz mi už príliš sladké dokonca prekáža. Samozrejme, je to vaša voľba.

20. Vajcia

Vždy používam stredne veľké vajcia. Tie z obchodu majú označenie M. Samozrejme, nikdy nemôžeme tvrdiť, že každé stredne veľké vajce má presne rovnakú veľkosť, ale chceme sa vyhnúť veľkým rozdielom. Takže stredne veľké vajcia nám aspoň trošku pomôžu. Ak by sa vám stalo, že v recepte je uvedené, že cesto je lepkavé a vám sa to vaše zdá tekuté a ste si istí, že všetko ste použili presne podľa receptu, vinníkom by mohli byť práve vajcia. Špeciálne ak používame domáce, vtedy je ťažko odhadnúť, čo je stredne veľké vajce.

21. Náhrada vajec

V niektorých receptoch som použila rôzne náhrady vajec. Osobne rada volím ovocie, psyllium gél, chia semienka... ale zopár receptov som pripravila aj s Vegavajom. Na obale je vždy uvedený návod na použitie. Osobne nemám otestovanú inú značku, ale verím, že tam nebude veľký rozdiel.

22. Xantánová a guarová guma

V mojej knihe ich nájdete v niektorých receptoch na chlieb. Ak by ste ich chceli vynechať, tak to určite zmení konzistenciu cesta. Ak ich nepoužijete, určite bude treba pridať trochu múky, pretože cesto bez nich bude redšie a chlebík pri pečení veľmi nenarastie. Dobrý nápad v tomto prípade je použiť radšej formu na chlieb cca 26 x 12 cm. Môj osobný názor je, že všetko treba robiť s mierou. Ja ich občas použijem a občas nie. Treba sa uistiť, že značka, ktorú použijete, bude bezpečná ako bezlepková a samozrejme, zároveň kvalitná.

23. Ovsené vločky

V niektorých mojich receptoch nájdete aj ovsené vločky. Ovsené vločky vždy treba kupovať označené ako bezlepkové. Ovsené vločky síce lepok neobsahujú, ale je viac ako pravdepodobné, že môžu byť kontaminované lepkom, takže označené ovsené vločky nám zabezpečia, že nebudú obsahovať ani jeho stopy. Len pre zaujímavosť, ovsené vločky obsahujú avenín, ktorý je podobný lepku. Údajne je aj malé percento ľudí, ktorí majú problém aj s avenínom. Ak ste náhodou jedným z nich, tak môžete navštíviť môj blog a nájsť tam mnoho receptov aj bez ovsených vločiek.

24. Kakao/Karob

Namiesto kakaa používam karob, tzv. svätojánsky chlieb, pretože kakao bohužiaľ spôsobuje problém aj mne, ale aj mojej dcérke. Ak tolerujete kakao, tak ho, samozrejme, môžete použiť, ale keďže kakao má výraznejšiu chuť, tak by som odporúčala nepoužiť presne to isté množstvo ako uvádzam pre karob, ale vždy o niečo menej. Napríklad ak použijem 4 polievkové lyžice karobu v recepte, tak môžete skúsiť použiť len 2 polievkové lyžice kakaa.

25. Tapioková múka/škrob

Tapioková múka, ktorú v niektorých receptoch používam, je vlastne tapiokový škrob. Či už to nazvú tapioková múka alebo škrob, bude to to isté.

26. Malé množstvá (dávky)

Ak si chcete pripraviť väčšiu porciu, tak len presne zdvojnásobte suroviny.

27. Uskladnenie

Môžem vám poradiť ako uskladniť moje recepty, ale čisto len orientačne.

Chlieb by som odporučila zabaliť do látkovej utierky a nechať na chladnom a tmavom mieste. (Každý chlieb v tejto knihe je možné aj zamraziť.) Muffinky a koláče najlepšie v nádobe prikryté utierkou. Tie bez ovocia sa môžu aj v uzavretej nádobe. Sušienky a piškóty v uzavretej nádobe.

28. Vzhľad

Skutočný výsledok vášho pečenia sa môže vizuálne líšiť od vzhľadu na fotografii, pretože záleží na tom, ktorú verziu receptu ste pripravovali. Každý recept je v dvoch verziách, ale fotografia je vždy len jedna. Taktiež rôzne značky múk môžu mať za následok iné sfarbenie a podobne.

Pomocníci

Pri mojom pečení a tiež varení mi neuveriteľne pomáha zopár strojov a tiež jednoduchých pomocníkov, na ktorých nedám dopustiť. Neznamená to, že bez týchto strojov nebudete môcť pripraviť moje recepty. Samozrejme si moje recepty môžete pripraviť aj bez nich, ale dovolím si tvrdiť, že to môže ovplyvniť ich kvalitu.

Kuchynský robot

Pri pečení bez lepku, bez iných alergénov a vegánskom je kuchynský robot veľmi dôležitý. Pomôže prevzdušniť cestá, ušetrí čas a zjednoduší prípravu.

Mixér

Výborný pomocník hlavne na riedke cestá, rastlinné mlieka...

Food processor

Toto je tiež pomocník, bez ktorého si to už neviem ani predstaviť. Výkonný food processor neuveriteľne uľahčí prácu v kuchyni. V mojej knihe nájdete zopár receptov, kde ho budete potrebovať, ak ho nemáte, tak budete potrebovať minimálne výkonný mixér.

Silikónové košíčky

Pri pečení používam silikónové muffin košíky. Papierové košíčky používam iba na fotenie, ale nie na pečenie, pretože cesto sa vždy uchytí na papier, a to je veľká škoda. Ak nemáte silikónové, tak je skôr užitočnejšie formu poriadne vymastiť a prípadne aj vysypať múkou.

Gumové rukavice

Tenké gumové kuchynské rukavice sú naozaj veľkým pomocníkom. Určite odporúčam nepudrované. Ja ich používam hlavne pri tvarovaní žemlí, chleba... Vždy si ich ešte trošku naolejujem kokosovým olejom.

Makové muffinky

Recept: bez lepku, bez sóje, bez kakaa, bez kvasníc a bez laktózy

Použijeme: formu na medium muffiny 12 ks, silikónové medium košíčky 12 ks, misu, Príprava: 10 minút Pečenie: 45 minút Porcie: 12 muffinov

Potrebujeme

Mokré

- 4 vajcia (stredne veľké) + štipka soli

- 2 čl čerstvá citrónová šťava

Suché

- 1 a ¼ hrnčeka mletý mak, 130 g

- 2 pl kokosová múka, 20 g

- 2 čl kypriaci prášok

- 1 čl mletý muškátový oriešok

Ovocie

- 2 banány (popučené), 200 g

- 2 hrušky, 200 g (očistené, nastrúhané nahrubo, vyžmýkané), 100 g

- 3 jablká, 300 g (očistené, nastrúhané nahrubo, vyžmýkané), 150 g

Postup

- Predhrejeme rúru na 175 °C, do formy poukladáme muffin košíky

- V mise vyšľaháme vajíčka, pridáme všetky ostatné suroviny vrátane ovocia a vymiešame dohladka

- Lyžicou naplníme košíky uložené v muffinkovej forme (po vrch)

- Pečieme 45 minút

- Vyberieme z rúry, prikryjeme utierkou, necháme trošku vychladnúť, podávame

Poznámky

Cesto: lepkavá hustá zmes

Makové muffinky 2

Recept: bez lepku, bez sóje, bez kvasníc, bez kakaa, bez laktózy, bez vajec a vegán

Použijeme: formu na jumbo muffiny 6 ks, silikónové jumbo košíčky 6 ks, misu, Príprava: 10 minút Pečenie: 45 minút Porcie: 6 muffinov

Potrebujeme

Mokré

- Voliteľné: 2 pl vegavajo (20 g) + 4 pl voda, (50 ml)

- 2 čl čerstvá citrónová šťava

Suché

- 1 a ¼ hrnčeka mletý mak, 130 g

- 2 čl kypriaci prášok

- 1 čl mletý muškátový oriešok

Ovocie

- 2 banány (popučené), 200 g

- 2 hrušky, 200 g (očistené, nastrúhané nahrubo, vyžmýkané), 100 g

- 3 jablká, 300 g (očistené, nastrúhané nahrubo, vyžmýkané), 150 g

Postup

- Predhrejeme rúru na 175 °C, do formy poukladáme muffin košíky

- V mise zmiešame všetky suroviny dohladka vrátane ovocia

- Lyžicou naplníme košíky uložené v muffinkovej forme (asi do polovice)

- Pečieme 45 minút

- Vyberieme z rúry, prikryjeme utierkou, necháme dobre vychladnúť, podávame

Poznámky

Cesto: lepkavá hustá zmes

Nechajte ich dobre vychladnúť a až potom vyberajte z košíčkov. Ak použijete vegavajo, muffinky budú trošku lepšie držať pohromade. Jednoducho zmiešate vegavajo s vodou a necháte 2 minútky bokom, kým zhustne, a potom primiešate do cesta. Ak ho nepoužijete, muffinky budú jemnejšie, ale tiež sa podaria.

Banánové muffinky

Recept: bez lepku, bez sóje, bez kakaa a bez kvasníc

Použijeme: formu na jumbo muffiny 6 ks, silikónové jumbo košíčky 6 ks, kuchynský robot Príprava: 10 minút Pečenie: 40 minút Porcie: 6 muffinov

Potrebujeme

Mokré

- 2 vajcia (stredne veľké) + štipka soli

- 8 pl roztopené maslo, 80 g

- 2 čl čerstvá citrónová šťava

Suché

- 1 a ¾ hrnčeka mandľová múka, 200 g

- ½ čl sóda bikarbóna

- 1 čl vanilkový prášok

Ovocie

- 2 banány (popučené), 200 g

Postup

- Predhrejeme rúru na 175 °C, do formy poukladáme muffin košíky

- V robotovi vyšľaháme vajíčka so štipkou soli na hustú penu

- Pridáme popučené banány, zvyšné mokré a suché suroviny, rozmixujeme dohladka

- Lyžicou naplníme košíky uložené v muffinkovej forme (asi do polovice)

- Pečieme 40 minút

- Vyberieme z rúry, prikryjeme utierkou, necháme trošku vychladnúť, podávame

Poznámky

Cesto: husté lepkavé

Verzia bez laktózy: použite bezlaktózové maslo, alebo si pripravte druhú verziu tohto receptu. Z tohto cesta si môžete pripraviť aj banánový chlebík, jednoducho použijete formu na chlieb 26 x 12 cm, vysteliete papierom na pečenie a pečiete cca 50 minút.

Koniec ukážky

Table of Contents

Titulná strana

Tiráž

Rady ako piecť s mojou knihou

Pomocníci

Makové muffinky

Makové muffinky 2

Banánové muffinky